AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Vienas pagrindinių ES laisvės, saugumo ir teisingumo erdvės tikslų, įtvirtintų Sutartyje dėl Europos Sąjungos veikimo, yra užtikrinti piliečiams ir įmonėms veiksmingą teisę į teisingumą ir palengvinti valstybių narių teisminį bendradarbiavimą.

Per pastarąjį dešimtmetį Sąjunga labai stengėsi koordinuoti ir derinti tarpvalstybinius teismo procesus, kad būtų galimas glaudesnis teisminis bendradarbiavimas civilinėse ir baudžiamosiose bylose. Buvo priimta daug Sąjungos aktų, kad būtų lengviau koordinuoti nacionalines nuostatas dėl i) tarptautinės jurisdikcijos, ii) teisminių aktų ir vykdomųjų dokumentų pripažinimo ir vykdymo užtikrinimo, iii) tarpvalstybinio teisminių dokumentų įteikimo ir iv) įrodymų rinkimo. Taip pat priimta daug Sąjungos aktų, kuriais nustatytos Sąjungos lygmens teisminės procedūros, pavyzdžiui, Europos mokėjimo įsakymo procedūra, Europos ieškinių dėl nedidelių sumų nagrinėjimo procedūra, europinio sąskaitos blokavimo įsakymo procedūra ir kt. Veiksmingam šių priemonių įgyvendinimui teikiamas Sąjungos prioritetas. Šiomis aplinkybėmis e. teisingumo srities plėtojimas labai svarbus, kad tarpvalstybiniai teismo procesai vyktų sėkmingai, ir juo siekiama pagerinti valstybių narių teismų sistemų veikimą ir padėti supaprastinti procedūras, sumažinti išlaidas ir padidinti prieinamumą.

Siekiant užtikrinti veiksmingas šalių ir teismų, taip pat valstybių narių institucijų tarpusavio ryšio priemones, labai svarbios yra informacinių technologijų priemonės. Todėl Komisija nuolat stengiasi gerinti internetinę prieigą prie procesinės informacijos ir skatina taikyti dinamines formas, teikiamas Europos e. teisingumo portale.

Sistema e. CODEX (Ryšių palaikymas e. teisingumo srityje keičiantis duomenimis internetu) pradėta naudoti pagal 2009–2013 m. Europos e. teisingumo daugiametį veiksmų planą, pirmiausia siekiant skatinti tarpvalstybinių teismo procesų skaitmeninimą ir palengvinti valstybių narių teisminių institucijų ryšių palaikymą.

Sistema e. CODEX palengvinamas saugus ryšių palaikymas civiliniuose ir baudžiamuosiuose procesuose, taikant sprendimus, specialiai pritaikytus tarpvalstybiniam keitimuisi elektroniniais pranešimais teisminio bendradarbiavimo srityje. Sistemą e. CODEX sudaro programinės įrangos produktų paketas, kuriuo galima naudotis diegiant prieigos tašką saugiam ryšiui palaikyti. Naudojantis e. CODEX prieigos taškai gali internetu palaikyti ryšį su kitais prieigos taškais – tam naudojamas bendrųjų protokolų rinkinys ir nesinaudojama centrine sistema. Kiekvienas prieigos taškas gali būti susietas, pavyzdžiui, su nacionaline bylų valdymo sistema, kad būtų galimas saugus keitimasis dokumentais su kitomis panašiomis sistemomis. Kalbant apie keitimąsi dokumentais per konkrečias procedūras, sistemoje e. CODEX pateikta standartizuotų skaitmeninių formų (jos nesusietos su turiniu, kurį reikia perduoti, jomis tik palaikomas ryšys), kuriomis galima keistis informacija tarp nacionalinių sistemų.

Projektą e. CODEX 2010–2016 m. plėtojo 21 valstybė narė, dalyvaujant kitoms trečiosioms valstybėms arba teritorijoms ir organizacijoms. Bendra sistemos plėtojimo kaina buvo apie 24 mln. EUR, 50 proc. šios sumos finansavo ES, teikdama dotacijas, kitus 50 proc. – dalyvaujančios valstybės narės.

Dabar sistemą e. CODEX valdo valstybių narių ir kitų organizacijų konsorciumas, finansuojamas ES dotacija. Kai dabartinis konsorciumas baigs galioti, iki to laiko, kol sistemą perims ES agentūra, sistemos tvarumą turės užtikrinti kitas subjektas.

Sistema e. CODEX dabar palengvinamas piliečių ir teismų, taip pat valstybių narių administracijų tarpusavio ryšių palaikymas per tam tikrus tarpvalstybinius civilinius ir baudžiamuosius procesus. Kol kas bandomuosiuose e. CODEX naudojimo įvairioms teisinėms procedūroms projektuose dalyvavo 10 valstybių narių.

Europos e. teisingumo portalas sistemą e. CODEX naudos, kad piliečiams būtų suteikta galimybė elektroniniu būdu pasirašyti ir valstybių narių kompetentingiems teismams teikti prašymus dėl Europos mokėjimo įsakymų ir ieškinius dėl nedidelių sumų. Be to, 2018 m. Komisija pasiūlė teisės aktus dėl privalomo skaitmeninio kanalo, kurį būtų galima naudoti dokumentams įteikti ir įrodymams rinkti, naudojant decentralizuotą IT sistemą, galbūt pagrįstą sąveikiu skaitmeninio perdavimo sprendimu, pavyzdžiui, e. CODEX. Šie du reglamentai buvo priimti 2020 m. lapkričio 25 d.

Sistema e. CODEX yra grindžiama valstybių narių parama ir patirtimi sistemą naudojant įvairiuose civiliniuose ir baudžiamuosiuose procesuose, dėl to Sąjungoje ši sistema gali tapti pagrindiniu skaitmeniniu sprendimu saugiam elektroninių duomenų perdavimui per tarpvalstybinius civilinius ir baudžiamuosius procesus. Komisija, vertindama projektui e. CODEX skirtą dotaciją, padarė išvadą, kad bandomuoju e. teisingumo projektu buvo nustatytos pagrindinės struktūrinės dalys, kad būtų galimas saugus ir patikimas keitimasis duomenimis vykstant teisminiam bendradarbiavimui. Be to, savo Komunikate „Teisingumo srities skaitmeninimas Europos Sąjungoje. Galimų priemonių rinkinys“ (angl. Digitalisation of justice in the European Union – A toolbox of opportunities), priimtame kartu su šiuo pasiūlymu, Komisija laikosi nuomonės kad sistema e. CODEX yra pagrindinė ir patikimiausia priemonė nacionalines IT sistemas jungiant į sąveikų, saugų ir decentralizuotą ryšių palaikymo tarpvalstybiniuose civiliniuose ir baudžiamuosiuose procesuose tinklą.

Sąjunga pirmenybę teikia ilgalaikiam tvarumui ir aktyvesniam sistemos e. CODEX naudojimui bei geresniam jos operacijų valdymui. Sistema e. CODEX galėtų būti naudojama veiksmingesniam teisminių institucijų teisminiam bendradarbiavimui baudžiamosiose bylose, taip stiprinant kovą su tarpvalstybiniais nusikaltimais, terorizmu ir kibernetiniais nusikaltimais. Tai apima tarpusavio pripažinimo procedūras pagal įvairius teisės aktus, taip pat kitas teisminio bendradarbiavimo procedūras, pavyzdžiui, procedūras, valstybių narių ir Europos Sąjungos taikomas pagal Europos konvenciją dėl savitarpio pagalbos baudžiamosiose bylose, – atitinkamos šios konvencijos nuostatos buvo pakeistos nuostatomis dėl Europos tyrimo orderio.

Laikiną finansavimą sistemos e. CODEX tvarkymui galima gauti pagal Europos infrastruktūros tinklų priemonę (EITP), Teisingumo programą arba programas, kurios pagal kitą daugiametę finansinę programą bus patvirtintos vietoj jų. Tačiau valstybių narių ir kitų organizacijų konsorciumas, dabar užtikrinantis sistemos e. CODEX programinės įrangos IT plėtojimą ir techninę priežiūrą, neužtikrins ilgalaikio sistemos operacijų valdymo. Laikinų dotacijų veiksmams naudojimas sistemai valdyti nėra tvarus sprendimas, taip pat tai nėra sprendimas, kuriuo būtų teikiama galimybių sistemai e. CODEX ateityje tapti standartizuotąja tarpvalstybinių civilinių ir baudžiamųjų procesų sistema. Visai neseniai, 2020 m. spalio 13 d., Taryba Komisiją paragino pateikti pasiūlymą dėl teisėkūros procedūra priimamo akto, kuriuo būtų užtikrintas e. CODEX tvarumas pasitelkiant adekvačią valdymo ir administravimo struktūrą, suderinamą su eu-LISA, ir kuriuo būtų gerbiamas teisminių institucijų nepriklausomumas ir laikomasi valstybių narių konstitucinių reikalavimų, kartu užtikrinant tinkamą atstovavimą Europos Sąjungos ir valstybių narių teisminėms institucijoms, taip pat pagrindiniams suinteresuotiesiems subjektams. Siekiant užtikrinti tvarų ir ilgalaikį sistemos e. CODEX operacijų valdymą, šiuo pasiūlymu siekiama nustatyti stabilų sistemos valdymo sprendimą ir skaidrų sprendimų priėmimo procesą, užtikrinant valstybių narių ir kitų atitinkamų suinteresuotųjų subjektų dalyvavimą.

Be to, sistema e. CODEX turi būti valdoma taip, kad nekiltų abejonių dėl nacionalinių teisminių institucijų nepriklausomumo. Tai galima pasiekti taikant valdymo modelį, kuriuo užtikrinama, kad valstybių narių teisminėms institucijoms būtų tinkamai atstovaujama ir kad būtų skirtas atskiras biudžetas sistemą valdančiam subjektui.

Iš poveikio vertinimo matyti, kad geriausias sprendimas užtikrinti stabilią sistemos e. CODEX ateitį yra perduoti sistemą Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūrai (eu-LISA) ir įgalioti Agentūrą rūpintis sistemos operacijų valdymu. Stabiliai valdant sistemą e. CODEX, bus įmanoma pasiekti, kad ji būtų standartizuotoji sistema keičiantis elektroniniais pranešimais ES lygmens teisminio bendradarbiavimo srityje.

Agentūra eu-LISA sistemos e. CODEX valdymo neperims iki 2023 m. liepos mėn. Perdavimas negali būti vykdomas anksčiau dėl agentūrai eu-LISA patikėtų reikšmingų užduočių – jai patikėta išplėtoti ir ateityje valdyti keletą didelio masto centralizuotų ES saugumo, sienų ir migracijos valdymo informacinių sistemų, t. y. atvykimo ir išvykimo sistemą (AIS), Europos kelionių informacijos ir leidimų sistemą (ETIAS) ir Europos nuosprendžių registrų informacinę sistemą, skirtą trečiųjų šalių piliečiams (ECRIS-TCN). Be to, Agentūra taip pat yra atsakinga už Šengeno informacinės sistemos (SIS) ir Vizų informacinės sistemos (VIS) modernizavimą. O remiantis reglamentais (ES) 2019/817 ir (ES) 2019/818 dėl ES informacinių sistemų sąveikumo sistemos sukūrimo, agentūrai eu-LISA nustatyta užduotis užtikrinti techninį tų sistemų sąveikumą.

Laikas, kada agentūra eu-LISA turi perimti sistemą e. CODEX, yra vienas iš svarbiausių šio pasiūlymo elementų, kad būtų veiksmingai užtikrintas nuolatinis e. CODEX valdymas. Nėra galimybių sistemą perimti anksčiau nei 2023 m. liepos mėn.